ལྷོ་ཨ་མི་རི་ཀའི་ཡུལ་གྲུ་པུ་རུ་ཡི་རྒྱལ་ས་ལཱི་མའི་ནང་འཛམ་གླིང་མཉམ་འབྲེལ་རྒྱལ་ཚོགས་ཀྱིས་གོ་སྒྲིག་གནང་བའི་གནམ་གཤིས་འགྱུར་ལྡོག་གི་གནད་དོན་ཐད།རྒྱལ་སྤྱིའི་ལྷན་ཚོགས་ཤིག་རེས་གཟའ་ཟླ་བའི་ཉིན་ནས་འགོ་འཛུགས་བྱས་ཡོད་པ་དང་།དུས་ཡུན་གཟའ་འཁོར་གཉིས་ཀྱི་རིང་འཚོག་རྒྱུའི་ཚོགས་འདུ་དེར་ཚོགས་ཞུགས་བྱ་རྒྱུའི་ཆེད་དུ།ད་ལྟ་ཡུལ་དེའི་ནང་།རྒྱལ་ཁབ་ཁག་གི་སྐུ་ཚབ་འཐུས་མི་ཧ་ཅང་མང་པོ་ཕེབས་འབྱོར་གནང་ཡོད་པ་རེད།ཚོགས་འདུ་དེའི་ཐོག་གྲོས་བསྡུར་བྱ་རྒྱུའི་གནད་དོན་གཙོ་བོ་གཅིག་ནི།མཁའ་རླུང་འབག་བཙོག་བཟོ་གཞིའི་དུ་ལྷང་གི་རིགས་ཉུང་འཕྲི་བྱ་རྒྱུའི་གནད་དོན་དེ་ཡིན་ཞིང་།དུ་ལྷང་དེ་རིགས་མཁའ་དབྱིངས་ལ་བཏང་བར་བརྟེན་ནས་དྲོད་ཚད་རྒྱས་པ་སོགས།འཛམ་གླིང་གི་གནམ་གཤིས་ལ་འགྱུར་བ་ཆེན་པོ་འགྲོ་བའི་དཀའ་ངལ་འདི་རིགས་བྱུང་བ་ཞིག་ཡིན་པས།གནད་དོན་འདིའི་ཐད་ད་རེས་ཚོགས་ཞུགས་རྣམས་ཀྱིས་གྲོས་མཐུན་གྱི་ཟིན་བྲིས་ཤིག་གཏན་འབེབས་བྱ་རྒྱུའི་འཆར་གཞི་ཡོད་པ་རེད།དེར་བརྟེན།དབུལ་ཕོངས་ཉམ་ཐག་ལ་རོགས་རམ་བྱེད་མཁན་ཚོགས་པ་ཁག་གིས།ད་རེས་ཀྱི་ཚོགས་འདུ་དེའི་ཐོག་ཚོགས་ཞུགས་རྣམས་གྲོས་བསྡུར་བྱེད་པའི་སྐབས་སུ།གནམ་གཤིས་འགྱུར་བ་ཕྱིན་པའི་རྐྱེན་གྱིས་དཀའ་ངལ་ཆེ་ཤོས་འཕྲད་མཁན།དབུལ་ཕོངས་ཉམ་ཐག་རྣམས་ཀྱི་དཀའ་ངལ་སེལ་རྒྱུའི་ཐད་ལ་བསམ་གཞིགས་ངེས་པར་དུ་བྱེད་དགོས་པ་ཡིན་ཞེས་ཞུ་བསྐུལ་བྱེད་ཀྱི་ཡོད་པ་རེད།།